**UPUTE PRIJAVITELJIMA ZA POPUNJAVANJE E-PRIJAVNOG OBRASCA**

**ZA DODJELU STIPENDIJA STUDENTIMA – PRIPADNICIMA HRVATSKOG NARODA IZVAN REPUBLIKE HRVATSKE - ZA AKADEMSKU GODINU 2023./24.**

**Uvod**

Poštovani prijavitelji, molimo vas da prije ispunjavanja e-prijavnog obrasca za dodjelu stipendija studentima – pripadnicima hrvatskog naroda izvan Republike Hrvatske – za akademsku godinu 2023./2024. pažljivo pročitate ove upute kako biste na pravilan način mogli ispuniti e-prijavni obrazac.

Savjetujemo da se ovoj aplikaciji pristupa preko stolnog internet preglednika i da za prijavu osigurate dovoljno vremena te unaprijed pripremite potrebnu dokumentaciju koju ćete slati u obliku priloga u elektroničkom obliku.

Napominjemo da dokumentacija koju budete slali u obliku priloga mora biti čitljiva i valjana, a veličina pojedinačnog priloga ograničena je na 30 MB.

Vodite računa da nepotpuno ispunjen e-prijavni obrazac kao i onaj uz koji nije priložena sva obvezna dokumentacija neće biti uzet u razmatranje.

**Registracija i Prijava**

Odabiru i popunjavanju e-prijavnog obrasca pristupate putem poveznice objavljene na mrežnoj stranici Središnjeg državnog ureda za Hrvate izvan Republike Hrvatske. Prije pristupa i popunjavanja e-prijavnog obrasca morate se registrirati i aktivirati Korisnički račun. Registraciju ćete pokrenuti klikom miša na gumb ″Prijava″, a zatim na gumb ″Registriraj se″. Za registraciju u sustav potrebno je unijeti korisničko ime i lozinku (zaporku). Kao korisničko ime trebate upisati vašu *e-mail* adresu, a kao lozinku odgovarajući broj znakova (ukupno najmanje 7 znakova, od kojih 1 treba biti veliko slovo, 1 opći znak i 2 broja).

Nakon registracije i kreiranja vašeg korisničkog računa na e-mail adresu (**preporuka je koristiti Gmail adresu)** koju ste upisali u korisničkim podacima dobit ćete poruku o aktivaciji vašeg korisničkog računa. Kliknite na poveznicu u dobivenoj poruci i time dovršite registraciju. Tek tada možete s vašim korisničkim imenom i lozinkom pristupiti e-prijavi i započeti popunjavanje e-prijavnog obrasca.

**Nova prijava**

Sama prijava započinje odabirom gumba „Moji zahtjevi“ u alatnoj traci aplikacije na vrhu stranice te odabirom Natječaja za koji se prijavljujete, odnosno kategorije prihvatljivog prijavitelja:

* Javni natječaj za dodjelu stipendija studentima - pripadnicima hrvatskog naroda u Bosni i Hercegovini za studij u Bosni i Hercegovini - za akademsku godinu 2023./2024. – A**-**kategorija,
* Javni natječaj za dodjelu stipendija studentima - pripadnicima hrvatskog naroda u Bosni i Hercegovini za studij u Republici Hrvatskoj - za akademsku godinu 2023./2024. – B-kategorija,

* Javni natječaj za dodjelu stipendija studentima - pripadnicima hrvatske nacionalne manjine za studij u Republici Hrvatskoj - za akademsku godinu 2023./2024. – C**-**kategorija,
* Javni natječaj za dodjelu stipendija studentima - pripadnicima hrvatskog iseljeništva za studij u Republici Hrvatskoj - za akademsku godinu 2023./2024. – D**-**kategorija,
* Javni natječaj za dodjelu stipendija studentima - pripadnicima hrvatske nacionalne manjine u Crnoj Gori za studij u Crnoj Gori - za akademsku godinu 2023./2024. – E**-**kategorija,
* Javni natječaj za dodjelu stipendija studentima - pripadnicima hrvatske nacionalne manjine u Republici Kosovo za studij u Republici Kosovo - za akademsku godinu 2023./2024. – F**-**kategorija,
* Javni natječaj za dodjelu stipendija studentima - pripadnicima hrvatske nacionalne manjine u Republici Sjevernoj Makedoniji za studij u Republici Sjevernoj Makedoniji - za akademsku godinu 2023./2024. – G**-**kategorija,
* Javni natječaj za dodjelu stipendija studentima - pripadnicima hrvatske nacionalne manjine u Republici Srbiji za studij u Republici Srbiji - za akademsku godinu 2023./2024. – H**-**kategorija.

Nakon što ste se prethodno registrirali/prijavili i odabrali jedan od Natječaja u odgovarajućoj kategoriji prijavitelja, popunjavanju prijave pristupate odabirom gumba ***Kreiraj zahtjev***.

Popunjavanje prijave sastoji se od nekoliko koraka:

1. Podaci o studentu i podaci o javnom visokom učilištu,

2. Prilozi (učitavanje priloga).

Slijedeći navedene korake i grupe pitanja, pristupate popunjavanju prijavnog obrasca u kojem je potrebno popuniti sva prazna polja s podacima o vašoj prijavi.

**NAPOMENA: Nakon svakog popunjenog polja, potrebno je spremiti podatke koje ste unijeli (gumb *Spremi*)!**

Ukoliko nisu popunjena sva tražena polja, prilikom slanja prijave, pojavit će se crvena napomena o koraku i polju koji nije popunjen. Tada je potrebno vratiti se na to polje/korak i popuniti tražene podatke te ih spremiti i nakon toga poslati prijavu.

E-prijavni obrazac je moguće popunjavati u više navrata, potrebno je samo spremiti podatke nakon njihova unošenja i u tom vremenu vaša prijava je spremljena i nalazi se u statusu „u izradi“ i od tada je moguće i napustiti ekran pa kasnije, kad vam vrijeme dozvoli, nastaviti popunjavati prijavu u više navrata.

**Dodavanje priloga**

U koraku Prilozi, potrebno je učitati obvezne priloge i dokumentaciju te neobavezne priloge i dokumentaciju (ukoliko je primjenjivo), kako je navedeno u Javnom natječaju. Svaki prilog se učitava tako da se pored određenog priloga klikne na „Dodaj“ i učita odabrana datoteka te klikne gumb „Spremi“.

Svaki od učitanih priloga moguće je obrisati klikom na gumb „Obriši datoteku“ ili preuzeti klikom na učitanu datoteku.

**Predaja i slanje prijave**

Ukoliko su svi koraci popunjeni, za konačnu predaju e-prijavnog obrasca potrebno je odabrati gumb „Pošalji“ nakon čega više nije moguće uređivati e-prijavni obrazac. Stoga vam savjetujemo da prije odabira gumba „Pošalji“ još jednom provjerite sve podatke iz e-prijavnog obrasca jer ih nakon toga više nećete moći mijenjati niti uređivati.

**Pregled prijava**

Do pregleda svojih predanih prijava i pregleda svih unesenih podataka, prijavitelj može pristupiti klikom na „Moji zahtjevi“ u alatnoj traci aplikacije na vrhu stranice te na „Predani“ na lijevoj strani stranice zahtjeva.

U slučaju potrebe imate mogućnost pristupiti i izradi nove prijave, tako da odaberete odgovarajući Javni natječaj te klikom na gumb „Kreiraj novi zahtjev“ i potom unosite podatke na već opisan način.

Ukoliko ste zaboravili korisničko ime i/ili lozinku potrebno je kliknuti na ″Zaboravili ste lozinku?″ te slijediti daljnje upute. Ukoliko i na taj način ne uspijete pristupiti Korisničkom računu potrebno je ispočetka registrirati novi Korisnički račun za što vam je potrebna potpuno nova e-mail adresa koju niste koristili prilikom prve registracije i aktivacije Korisničkog računa.

Prijava na Javni natječaj se obavezno podnosi u elektroničkom obliku (sva dokumentacija), a Izjava prijavitelja o točnosti podataka, ispisana i vlastoručno potpisana od strane studenta/ice, osim što se mora podnijeti u elektroničkom obliku (učitati u e-sustav), **obavezno se dostavlja i u papirnatom obliku** preporučeno putem pošte na adresu:

**Središnji državni ured za Hrvate izvan Republike Hrvatske**

**Pantovčak 258, 10000 Zagreb, Republika Hrvatska**

s naznakom:

**„Za Javni natječaj za dodjelu stipendija studentima - pripadnicima hrvatskog naroda izvan Republike Hrvatske - za akademsku godinu 2023./2024.“**

Rok za podnošenje prijava u elektroničkom i papirnatom obliku je **od 20. prosinca 2023. godine do 19. siječnja 2024. godine**.

Prijave s nepotpunom dokumentacijom ili prijave/dopune prijava koje ne budu podnesene u roku i na način propisan Javnim natječajem, neće se razmatrati. Dostavljena dokumentacija na Javni natječaj ne vraća se podnositelju prijave.

Za sve dodatne informacije vezane uz Javni natječaj kandidati mogu poslati pisani upit do isteka roka za podnošenje prijava na adresu e-pošte: stipendije@hrvatiizvanrh.hr ili nazvati na broj: +385 (0)1/6444-687, +385 (0)1/6444-651 svaki radni dan od 10:00 – 14:00 sati.

Zbog mogućeg velikog broja pisanih upita isti će biti rješavani prema redoslijedu primitka, slijedom čega Vas molimo za razumijevanje ukoliko pisani odgovor ne zaprimite unutar 72 sata od dana slanja pisanog upita uz dodatnu napomenu kako ne možemo jamčiti davanje pravodobnog odgovora ukoliko pisani upit zaprimimo unutar 48 sati prije isteka roka za podnošenje prijava na Javni natječaj.